Penélope Cruz

Nuoruus

Cruz syntyi Alcobendasissa, Espanjassa 28. huhtikuuta 1974. Hänen isänsä Eduardo oli ammatiltaan kauppias ja äitinsä Encarna kampaaja. Nimen Penélope hän sai espanjalaisen laulajan Joan Manuel Serratin samannimisen kappaleen mukaan. Lapsena ja teini-ikäisenä Cruz harrasti tanssia. Hän kävi kaksi vuotta lukiota, mutta jätti sen kesken 15-vuotiaana voitettuaan 300 muuta tyttöä kykyjenetsintätoimiston koe-esiintymisessä. Hän opiskeli yhteensä yhdeksän vuotta klassista balettia Madridin Conservatorio Nacionalissa, neljä vuotta näytöstanssia New Yorkissa Cristina Rotan opetuksessa ja kolme vuotta espanjalaista balettia Ángela Garridon opetuksessa. Hänellä on pikkusisko Mónica Cruz ja pikkuveli Eduardo Cruz.

Ura

Cruz sai ensi kertaa kuuluisuutta esiintyessään madridilaisen synthpop-yhtye Mecanon musiikkivideolla La fuerza del destino. 1990-luvun alussa hän juonsi teini-ikäisille suunnattua La quinta marcha -televisio-ohjelmaa yhdessä Jesús Vázquezin kanssa.
Cruzin ensimmäiset suuremmat elokuvat olivat Kinkkua, kinkkua (1992) ja Belle Époque – muutosten aika (1992), joista jälkimmäinen palkittiin Oscarilla parhaana vieraskielisenä elokuvana. Hän näytteli myös elokuvassa Kaikki kauniit hevoset (2000) Matt Damonin kanssa.
Vuonna 1999 hän esiintyi Pedro Almodóvarin ohjaamassa elokuvassa Kaikki äidistäni, joka voitti myös Oscarin parhaana vieraskielisenä elokuvana. Cruz oli myös Oscar-ehdokkaana helmikuussa 2007 elokuvasta Volver – paluu, vaikkei Oscaria tällä kertaa saanutkaan. Sen sijaan Cannesin elokuvajuhlilla 2006 Cruz voitti parhaan naispääosanäyttelijän palkinnon samasta elokuvasta.
Euroopan elokuva-akatemia palkitsi Cruzin joulukuussa 2006 parhaana eurooppalaisena naisnäyttelijänä. Cruz sai palkinnon Pedro Almodóvarin elokuvasta Volver – paluu, josta hän sai myös ensimmäisen Oscar-, Bafta- ja Golden Globe -ehdokkuutensa.
Vuonna 2009 Cruz palkittiin parhaan naissivuosan Oscarilla ja Bafta-palkinnolla Woody Allenin elokuvasta Vicky Cristina Barcelona (2008).
Cruz esitti Mustaparran tytärtä ja Jack Sparrow’n rakastettua Pirates of the Caribbean -merirosvoelokuvasarjan neljännessä osassa Pirates of the Caribbean: Vierailla vesillä, jonka kuvaukset alkoivat kesällä 2010.
Vuonna 2017 Cruz näytteli Donatella Versacea draamasarjassa The Assassination of Gianni Versace: American Crime Story, josta hän sai uransa ensimmäisen Primetime Emmy -ehdokkuuden parhaasta naissivuosasta minisarjassa tai televisioelokuvassa.

Yksityiselämä

Vuonna 2001 Cruz näytteli Tom Cruisen kanssa elokuvassa Vanilla Sky, josta seurasi kolmivuotinen suhde näyttelijään. Suhteen kariuduttua Cruz seurusteli näyttelijä Matthew McConaugheyn kanssa. Cruzin nykyinen elämänkumppani on espanjalainen Javier Bardem, joka on voittanut Oscarin ja muita lukuisia palkintoja. Bardem ja Cruz näyttelivät yhdessä jo Kinkkua, kinkkua -elokuvassa. Cruz ja Bardem näyttelivät yhdessä Woody Allenin romanttisessa komediassa Vicky Cristina Barcelona vuonna 2008. Cruz sai roolistaan sivuosa-Oscarin. Bardem on saanut saman palkinnon vuoden 2007 rikostrilleristä Menetetty maa. Cruz ja Bardem avioituivat heinäkuussa 2010.
Penelopella ja Javier Bardemilla on kaksi lasta: poika, joka on syntynyt vuoden 2011 alkupuolella ja tyttö, jonka he saivat heinäkuussa 2013.
Cruz tunnetaan aktiivisena hyväntekijänä. Hän muun muassa lahjoitti koko Minne tuuli kuljettaa -elokuvan palkkionsa Äiti Teresan lastenkodille Kolkatassa vietettyään siellä viikon vapaaehtoisena. Vuonna 1997 hän vietti kaksi kuukautta vapaaehtoistyössä Ugandassa.
Cruzin nuorempi sisko Mónica Cruz muistuttaa häntä läheisesti. Yhdennäköisyyttä on joskus käytetty hyväksi espanjalaisissa televisiomainoksissa. Mónica päätti tanssiuransa 2000-luvun alussa ja nousi kuuluisuuteen nuorisosarjassa Un paso adelante.